ดาวโจนส์ปิดลบ 92 จุด หลังสหรัฐฯเผยข้อมูลศก.อ่อนแอ
ดัชนีดาวโจนส์ตลาดหุ้นนิวยอร์กปิดลบเมื่อคืนนี้ (30 ต.ค.) หลังจากสหรัฐเปิดเผยข้อมูลเศรษฐกิจที่ซบเซา รวมถึงการใช้จ่ายผู้บริโภคที่เคลื่อนไหวในระดับต่ำสุดนับตั้งแต่เดือนม.ค.ปีนี้ นอกจากนี้ ตลาดยังได้รับแรงกดดันจากผลประกอบการที่อ่อนแอของบริษัทรายใหญ่อย่างเอ็กซอน โมบิล และเชฟรอน
31 ต.ค. 2558

สำนักข่าวอินโฟเควสท์รายงานว่า ดัชนีเฉลี่ยอุตสาหกรรมดาวโจนส์ปิด (30 ต.ค.) ที่ 17,663.54 จุด ลดลง 92.26 จุด หรือ -0.52%, ดัชนี NASDAQ ปิดที่ 5,053.75 จุด ลดลง 20.52 จุด หรือ -0.40% และดัชนี S&amp;P500 ปิดที่ 2,079.36 จุด ลดลง 10.05 จุด หรือ -0.48%
ตลาดหุ้นนิวยอร์กปิดตลาดอ่อนแรงลงหลังจากมีข้อมูลที่บ่งชี้ถึงความอ่อนแอของเศรษฐกิจสหรัฐ โดยเมื่อช่วงค่ำวานนี้ตามเวลาไทย กระทรวงพาณิชย์สหรัฐรายงานว่า การใช้จ่ายของผู้บริโภคขยับขึ้นเพียง 0.1% ในเดือนก.ย. ซึ่งเป็นระดับต่ำสุดนับตั้งแต่เดือนม.ค. เทียบกับที่เพิ่มขึ้น 0.4% ในเดือนส.ค. และเทียบกับที่นักวิเคราะห์คาดว่าจะเพิ่มขึ้น 0.2% ขณะที่รายได้ส่วนบุคคลขยับขึ้น 0.1% ในเดือนก.ย. ซึ่งเป็นการเพิ่มขึ้นในอัตราต่ำที่สุดนับตั้งแต่เดือนมี.ค.
ทั้งนี้ การชะลอตัวของการใช้จ่ายผู้บริโภคบ่งชี้ว่า การสร้างงานที่มีอัตราต่ำลงและภาวะเศรษฐกิจที่ผันผวนในต่างประเทศนั้น อาจะเป็นปัจจัยที่ส่งผลกระทบต่อพฤติกรรมการใช้จ่ายของผู้บริโภคสหรัฐ ด้านผลสำรวจของมหาวิทยาลัยมิชิแกนระบุว่า ดัชนีความเชื่อมั่นของผู้บริโภคสหรัฐขั้นสุดท้ายประจำเดือนต.ค. อยู่ที่ระดับ 90 ซึ่งต่ำกว่าตัวเลขเบื้องต้นที่ระดับ 92.1 เนื่องจากผู้บริโภคมีความกังวลต่อความผันผวนในตลาดการเงิน
นอกจากนี้ ตลาดยังได้รับแรงกดดันจากผลประกอบการที่อ่อนแอของบริษัทพลังงานรายใหญ่ของสหรัฐ โดยเอ็กซอน โมบิล คอร์ป ผู้ผลิตน้ำมันรายใหญ่สุดของสหรัฐเปิดเผยกำไรไตรมาส 3 อยู่ที่ 4.24 พันล้านดอลลาร์ หรือ 1.01 ดอลลาร์ต่อหุ้น โดยลดลงจาก 8.07 พันล้านดอลลาร์ หรือ 1.89 ดอลลาร์ต่อหุ้นในช่วงเดียวกันของปีที่แล้ว ขณะที่รายได้ในไตรมาส 3 ร่วงลง 37% สู่ระดับ 6.734 หมื่นล้านดอลลาร์
ส่วนเชฟรอน คอร์ป ซึ่งเป็นบริษัทผลิตน้ำมันใหญ่อันดับ 2 ของสหรัฐ รองจากเอ็กซอน โมบิล คอร์ป เปิดเผยกำไร 2.04 พันล้านดอลลาร์ในไตรมาส 3 หรือ 1.09 ดอลลาร์ต่อหุ้น ลดลงจาก 5.6 พันล้านดอลลาร์ หรือ 2.95 ดอลลาร์ต่อหุ้น เมื่อเทียบกับช่วงเดียวกันของปีที่แล้ว นอกจากนี้ บริษัทมีรายได้ดิ่งลง 37% สู่ระดับ 3.432 หมื่นล้านดอลลาร์ ทั้งนี้ เชฟรอนยังเปิดเผยว่าจะปลดพนักงาน 6,000-7,000 คนจากจำนวนพนักงานทั่วโลก 64,700 คน นอกจากนี้ เชฟรอนระบุว่าจะปรับลดการใช้จ่ายทุนลง 25% ในปีหน้า หลังมีผลประกอบการย่ำแย่ในไตรมาส 3
หุ้นกลุ่มการเงินปรับตัวลงเป็นเวลา 4 วันในรอบ 5 วันทำการ โดยหุ้นเจนเวิร์ธ ไฟแนนเชียล ดิ่งลง 10% หุ้นคีย์คอร์ป ร่วงลง 7.2% ส่วนหุ้นผู้จำหน่ายสินค้าเพื่อผู้บริโภคปรับตัวลงเช่นกัน โดยหุ้นซีวีเอส ร่วงลง 4.8% และหุ้นคอลเกต-ปาล์มโอลีฟ ดิ่งลง 4.2% อย่างไรก็ตาม หุ้นเอ็กซอน โมบิล ขยับขึ้น 0.62% แม้ว่าผลประกอบการของบริษัทออกมาน่าผิดหวังก็ตาม ขณะที่หุ้นลิงค์อิน คอร์ป พุ่งขึ้น 11% หลังจากบริษัทเปิดเผยผลประกอบการที่ดีเกินคาดในไตรมาส 3